Diari Oficial de la Generalitat Valenciana


Sumari del DOGV 3969, del 29-03-2001 (2001/2496)

Informació pública de la convocatòria de les proves selectives per a cobrir en propietat quatre places de policia local vacants en la plantilla municipal.
----------------------------------------------------------------------------------------------------------------------------------------------------------

### Dades del document

Número de DOGV
:   3969

Data del DOGV
:   29-03-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/2496


Data del document
:   06-03-2001

Organisme emissor
:   Ajuntament de Quart de Poblet

Tipus de document
:   Convocatòria

Descriptors 

:   * Quart de Poblet
    * policia
    * concurs administratiu
    * administració local

Informació pública de la convocatòria de les proves selectives per a cobrir en propietat quatre places de policia local vacants en la plantilla municipal. [2001/A2496]
  
De conformitat amb l'oferta d'ocupació pública aprovada per l'Ajuntament en ple, en la sessió de data 21 de desembre de 1998 i d'acord amb les bases aprovades amb data 6 de març de 2001, aquesta Alcaldia, fent ús de les atribucions que li confereix la legislació vigent, ha resolt convocar proves selectives per a cobrir en propietat quatre places de policia local vacants en la plantilla d'aquesta corporació, enquadrades en l'escala bàsica, categoria d'agent, de conformitat amb el que disposa la Llei 7/1985, de 2 d'abril; Reial Decret Legislatiu 781/1986, de 18 d'abril; Decret 33/1999, de 9 de març; Reial Decret 896/1991, de 7 de juny; desembre; Llei 6/1999, de 19 d'abril, de la Generalitat Valenciana; Decret 152/1991, de 29 d'agost, ordres de desplegament i altres normes d'aplicació.
  
Primera. Objecte de la convocatòria
  
L'objecte d'aquesta convocatòria és la provisió en propietat de quatre places d'agent de la policia local, escala d'administració especial, subescala serveis especials, classe policia local i els seus auxiliars, enquadrada en l'escala bàsica, a les quals correspon el nivell C de titulació.
  
De les places oferides, tres seran cobertes pel sistema d'oposició lliure i una serà coberta per mitjà de concurs de mobilitat entre funcionaris que pertanyen a altres cossos de policia local de la Comunitat Valenciana de conformitat amb les normes que s'estableixen en la base vuitena d'aquesta convocatòria. Si la plaça oferida a torn de mobilitat no es cobrira per aquest procediment de selecció, incrementaria les que hagen de ser proveïdes per oposició lliure.
  
Segona. Condicions dels aspirants
  
Per a ser admesos a la realització de les proves selectives, els aspirants, hauran de reunir els requisits següents en la data en què finalitze el termini de presentació d'instàncies:
  
- Ser espanyol.
  
- Estar en possessió del títol de Batxiller Superior, Formació Professional de segon grau o equivalent, haver superat les proves d'accés a la universitat per a majors de 25 anys o complides les condicions per a obtenir-lo en la data que finalitze el termini de presentació d'instàncies.
  
- No patir cap malaltia o defecte físic que impedisca el desenvolupament de les corresponents funcions i tindre una estatura mínima de 1,65 metres per als hòmens i 1,60 per a les dones.
  
- Tindre complits 18 anys d'edat i no excedir l'edat de 30 anys. Només a l'efecte de l'edat màxima, es compensarà el límit amb els serveis prestats anteriorment a l'administració local, escala d'administració especial, subescala de serveis especials, classe policia local i els seus auxiliars.
  
- No haver estat separat, per mitjà d'un expedient disciplinari, del servei de l'estat, de les comunitats autònomes, de les entitats locals o de qualsevol altra institució jurídica pública, ni trobar-se inhabilitat per a l'exercici de les funcions públiques.
  
- Posseir els permisos de conduir de vehicles A-2 i B-2, o, si és el cas, A del Reial Decret 772/1997, de 30 de maig, pel qual s'aprova el Reglament General de Conductors, que permeta la conducció de motocicletes amb unes característiques de potència que no ultrapassen els 25 Kw, o una relació potència/pes no superior a 0,16 Kw/Kg, i B que habilite per a la conducció dels vehicles a què es refereix l'article 7.3 de l'anterior Reial Decret 772/1997.
  
Torn de mobilitat.
  
- Ser funcionari de carrera integrat en la subescala de serveis especials, agent del cos de policia local, de qualsevol dels municipis de la Comunitat Valenciana amb la categoria de què es convoca.
  
- Haver exercit, al menys, dos anys com a funcionari de carrera en el lloc de treball des del qual concursa.
  
- Que no falte menys de deu anys per a complir l'edat de jubilació forçosa.
  
- No patir malaltia ni cap defecte físic que li impedisca l'exercici normal de les funcions pròpies de la seua escala i categoria, de conformitat amb el quadre d'exclusions mèdiques establit en les presents bases.
  
- No haver estat suspés de manera ferma ni inhabilitat per a l'exercici de funcions públiques.
  
- Ser titular dels permisos de conducció de vehicles A-2 i B-2, o, si és el cas, A del Reial Decret 772/1997, de 30 de maig, pel qual s'aprova el Reglament General de Conductors, i B que habilite per a la conducció de vehicles a què fa referència l'art. 7.3 de l'anterior Reial Decret 772/1997.
  
- Estar en possessió del títol de Batxiller Superior, Formació Professional de segon grau o equivalent, accés prova majors de 25 anys i prova de maduresa o equivalent, o complides les condicions per a obtenir-lo en la data que finalitze el termini de presentació d'instàncies. Tot això sense perjudici d'allò que estableix la disposició transitòria segona de la Llei 6/1999, del Govern Valencià, de Coordinació de la Policia Local, que assenyala:
  
Els funcionaris dels cossos de la policia local de la Comunitat Valenciana que a l'entrada en vigor d'aquesta llei manquen de la titulació adequada al lloc que ocupen, es classificaran en el nou grup exclusivament als efectes retributius, i se'ls hi mantindrà, en situació a extingir, fins que acrediten haver obtingut els nivells de titulació exigits en cada cas, respectant-los, en tot cas, el dret a la mobilitat.
  
Tercera. Presentació d'instàncies i documentació annexa
  
3.1 Les instàncies per a prendre part en aquesta convocatòria s'adreçaran a la alcaldessa presidenta d'aquest ajuntament, i podran fer ús de la instància model que facilitarà el servei de personal. Les instàncies es presentaran en el Registre General o en les oficines de correus de la forma reglamentàriament establida, durant el termini de 20 dies hàbils, a partir de l'endemà de la publicació de l'extracte d'aquesta convocatòria en el Boletín Oficial del Estado.
  
En les instàncies per a prendre part en aquesta convocatòria, els aspirants hauran de manifestar que compleixen tots i cadascun dels requisits exigits en aquestes bases i que es comprometen a prestar el jurament preceptiu o promesa. A més d'això, assenyalaran si concorren pel torn lliure o concurs de mèrits per mobilitat.
  
3.2 Per a ser admés serà suficient, a més de la instància, aportar el pagament dels drets d'examen i formació de l'expedient, que es fixen en la quantitat de 2.000 pessetes., pagament que caldrà efectuar al compte restringit que amb aquest fi té obert aquesta corporació, número 3433078467, dígit de control 44 de la Caixa Rural de València ?entitat 3082-, agència número 0089 de Quart de Poblet, València (pl. del Dau, 1, al costat de l'Ajuntament) que s'acreditarà amb el resguard justificatiu de l'ingrés adherit a la instància. Els drets d'examen seran tornats, únicament, amb la petició prèvia de l'interessat, en el cas que siga exclòs del procés selectiu, perquè falte algun dels requisits exigits per a prendre-hi part.
  
Aquells que opten pel torn de mobilitat hauran de presentar la documentació acreditativa dels mèrits al·legats per l'aspirant, mitjançant l'original d'aquesta o còpia compulsada. Aquesta documentació s'adjuntarà a la instància en un sobre tancat que podrà ser lacrat. No es tindrà en compte cap mèrit que no s'acredite en aqueix moment. La documentació es tornarà als concursants pel torn de mobilitat, si no es porta a cap la celebració, una vegada la resolució del concurs oposició siga ferma.
  
Quarta. Admissió dels aspirants
  
Per a ser admesos a les proves selectives, bastarà que els aspirants manifesten en les instàncies que compleixen totes i cada una de les condicions exigides en aquestes bases, referides a la data de finalització del termini de presentació d'instàncies, i que hagen pagat els drets d'examen.
  
Finalitzat el termini de presentació d'instàncies, l'Alcaldia, mitjançant una resolució, aprovarà la llista d'aspirants admesos i exclosos, tant per al torn lliure, com per al de mobilitat. Aquesta resolució es publicarà en el Butlletí Oficial de la Província, en el Diari Oficial de la Generalitat Valenciana i al tauler d'anuncis de l'Ajuntament. Els aspirants exclosos disposaran d'un termini de 10 dies per a esmenar els defectes. No obstant això, els errors de fet podran esmenar-se en qualsevol moment, d'ofici o a petició de l'interessat. Transcorregut aquest termini, sense que s'hi formule cap reclamació, les llistes es consideraran definitives i l'Alcaldia resoldrà les reclamacions presentades.
  
En el concurs de mèrits per a mobilitat, es publicarà igualment la llista de sol·licitants admesos i exclosos, així com les causes de l'exclusió.
  
En la resolució per la qual s'aproven les llistes, es determinarà el lloc, la data i l'hora de la celebració de la fase de concurs, així com del primer exercici de l'oposició.
  
Cinquena. Tribunal qualificador
  
El tribunal qualificador, tant de les proves convocades pel torn lliure, com del concurs pel torn de mobilitat, estarà format pels membres següents, tots ells amb veu i vot:
  
President: l'alcaldessa presidenta de l'Ajuntament o regidor en qui delegue.
  
Secretari: el de la corporació o funcionari en qui delegue, que actuarà a més a més com a vocal.
  
Vocals:
  
- Un representant del professorat oficial designat per l'Institut Valencià de Seguretat Pública.
  
- Un representant de l'administració de la Generalitat Valenciana.
  
- El cap del cos de la policia local de la Corporació que convoca; i si no n'hi ha, un funcionari de la corporació d'igual o de superior categoria.
  
- Dos representants dels treballadors designats per la Junta de Personal de l'ajuntament corresponent.
  
La designació dels membres del tribunal inclourà la dels suplents respectius, i es farà pública juntament amb la llista d'admesos i exclosos, així com al tauler d'anuncis de l'Ajuntament. La corporació sol·licitarà dels òrgans corresponents la designació dels representants respectius, que s'efectuarà en el termini dels 20 dies següents d'haver-ne rebut la sol·licitud. El tribunal podrà disposar la incorporació d'assessors especialistes a les sessions. La composició serà predominantment tècnica. Els vocals del tribunal hauran de posseir la titulació o especialització iguals o superiors a les exigides per a l'accés a les places convocades. Almenys, la meitat més un dels membres del tribunal caldrà que tinga una titulació corresponent a la mateixa àrea de coneixements que l'exigida per a l'ingrés.
  
El tribunal no podrà constituir-se ni actuar sense l'assistència, com a mínim, de la meitat més un dels seus membres, titulars o suplents.
  
Els membres del tribunal podran ser recusats pels aspirants de conformitat amb el que preveuen els articles 28 i 29 de la Llei de Procediment Administratiu vigent.
  
A l'efecte del que disposa l'annex IV del Reial Decret 236/1988, de 4 de març, el tribunal que actua en aquesta prova selectiva tindrà la categoria quarta de les que aquell recull, tant pel que fa a les assistències dels membres del tribunal com dels seus assessors i col·laboradors.
  
Sisena. Començament i desenvolupament de l'oposició
  
Els aspirants seran convocats en crida única, lleva de casos de força major, justificats com cal i segons l'apreciació lliure del tribunal. El fet que un aspirant no es presente en el moment de ser cridat a qualsevol dels exercicis obligatoris determinarà automàticament la pèrdua del dret a participar en el mateix exercici i en els successius, raó per la qual quedarà exclòs del procediment selectiu.
  
L'ordre d'actuació dels aspirants en aquells exercicis que no puguen realitzar-se conjuntament, es determinarà per mitjà d'un sorteig previ.
  
El tribunal podrà requerir en qualsevol moment als aspirants que n'acrediten la identitat, per a la qual cosa hauran d'anar proveïts del document nacional d'identitat.
  
Un cop començades les proves no serà obligatòria la publicació dels anuncis successius de celebració de la resta d'exercicis en el Butlletí Oficial de la Província. El tribunal farà públics aquests anuncis al tauler d'anuncis de l'ajuntament, amb 12 hores d'antelació al començament d'aquestes, si es tracta del mateix exercici, o de 48, si es tracta d'un nou exercici.
  
Setena. Procediment de selecció: oposició lliure
  
7.1 Fase prèvia.
  
Abans de començar les proves de coneixement del temari, es farà un exercici o prova psicotècnica, d'aptitud i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte, i s'ajustaran al barem establit en l'annex d'aquestes bases.
  
7.2 Fase d'oposició
  
Constarà dels exercicis següents:
  
Primer exercici. De caràcter obligatori.
  
Consistirà a superar les proves d'aptitud física que posen de manifest la capacitat per al desenvolupament del lloc de treball, amb el contingut i les marques que s'especifiquen en l'annex corresponent d'aquestes bases.
  
Segon exercici. De caràcter obligatori.
  
Exposició per escrit, en un temps màxim de dues hores, de quatre temes elegits per sorteig, un de cada un dels grups primer a quart, tots dos inclosos, que composen el temari que es recull en l'annex d'aquestes bases. Aquests temes seran llegits en sessió pública davant el tribunal, que podrà formular les preguntes o aclariments que jutge oportuns sobre aquests. Es valorarà la claredat d'idees, la facilitat d'expressió verbal i el coneixement sobre els temes exposats.
  
La qualificació d'aquest exercici serà de 0 a 10 punts, i caldrà obtenir un mínim de 5 punts per a superar-lo.
  
Tercer exercici. De caràcter obligatori.
  
Realització d'un qüestionari de coneixements policials sobre el temari, amb 50 preguntes alternatives, la duració màxima del qual serà d'una hora.
  
La qualificació d'aquest exercici serà de 0 a 10 punts, i caldrà obtenir un mínim de 5 punts per a superar-lo.
  
Quart exercici. De caràcter obligatori.
  
Exposició per escrit durant un temps màxim d'una hora, d'un tema elegit per sorteig dels inclosos en el grup cinqué que componen el temari que es recull en l'annex d'aquestes bases. Aquest tema serà llegit en una sessió pública davant el tribunal, que podrà formular les preguntes i els aclariments que sobre aquest jutge oportú. Es valorarà la claredat d'idees, la facilitat d'expressió verbal i el coneixement sobre el tema exposat.
  
La qualificació d'aquest exercici serà de 0 a 10 punts, i caldrà obtenir un mínim de 5 punts per a superar-lo.
  
Cinqué exercici. De caràcter obligatori i no eliminatori.
  
Consistirà a traduir del valencià al castellà i viceversa un text proposat pel tribunal. La duració d'aquest exercici serà d'una hora.
  
Aquest exercici es qualificarà de 0 a 2 punts.
  
La qualificació final vindrà determinada per la suma total de les puntuacions obtingudes en els exercicis, ordenades de major a menor.
  
Vuitena. Procediment de selecció. torn de mobilitat
  
El concurs per a cobrir la plaça pel torn de mobilitat s'ajustarà a les normes següents:
  
A) Els mèrits al·legats i qualssevol altres dades hauran d'estar referits a la data d'acabament del termini de presentació d'instàncies. Els mèrits es valoraran d'acord amb el barem establit en l'annex V.
  
B) Un cop transcorregut el termini de presentació d'instàncies, aquestes seran vinculants per al peticionari i les destinacions adjudicades seran irrenunciables, llevat que abans de finalitzar el termini de la presa de possessió s'haguera obtingut una altra destinació per mitjà de convocatòria pública. En aquest cas caldrà comunicar-ho a l'ajuntament convocant de la plaça oferida i adjudicada.
  
C) Abans de començar la valoració dels mèrits aportats, es realitzarà un exercici o prova psicotècnica d'aptitud i de personalitat i el reconeixement mèdic preceptiu. Seran eliminatoris, amb la qualificació d'apte o no apte, i s'ajustaran als barems establits en els annexos d'aquestes bases. Igualment, es realitzarà la prova de coneixement continguda en l'annex corresponent d'aquestes bases.
  
D) En qualsevol moment del procés d'adjudicació, es podran recaptar formalment dels interessats els aclariments, o, si és el cas, la documentació addicional que es considere necessària per a comprovar els mèrits, requisits o dades al·legades, així com aquells altres que es consideren necessaris per a una correcta valoració.
  
E) L'ordre de prioritat d'adjudicació de les places convocades estarà determinat per la major puntuació total obtinguda en vista dels mèrits al·legats. En cas d'empat, caldrà recórrer, per a dirimir-lo, a la major puntuació dels cursos realitzats. Si persisteix l'empat, es recorrerà a la data de naixement, i la plaça s'adjudicarà al sol·licitant de major edat.
  
Novena. Relació d'aprovats
  
El tribunal no podrà aprovar ni declarar que ha superat el present procediment selectiu un nombre d'aspirants superior al de places convocades, tant pel torn lliure com pel torn de mobilitat.
  
Prèviament a la realització de les proves selectives pel torn lliure, caldrà haver realitzat i resolt el concurs corresponent al torn de mobilitat.
  
Deu. Curs selectiu. Torn lliure
  
Finalitzades les proves selectives del torn lliure, el tribunal farà pública la relació d'aspirants aprovats, si els hi ha, per ordre de puntuació aconseguida, i elevarà aquesta relació a l'Alcaldia Presidència, conjuntament amb l'acta de l'última sessió.
  
Amb la presentació prèvia de la documentació exigida, els aspirants proposats s'incorporaran a l'Institut Valencià de Seguretat Pública (IVASP) per a realitzar el primer curs teoricopràctic que es faça, integrat per dues fases, una de formació i selecció a l'IVASP, amb una duració de quatre mesos, i una altra, una vegada superada l'anterior, de pràctiques en el mateix Ajuntament, amb una duració de dos mesos. La qualificació del període de pràctiques correspondrà a l'IVASP.
  
Durant la realització del curs teoricopràctic, els aspirants seran nomenats per la corporació funcionaris en pràctiques, i rebran les retribucions que els corresponguen.
  
Onze. Presentació de documents
  
Els aspirants proposats pel tribunal hauran d'aportar davant la corporació, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en les presents bases de convocatòria.
  
- Certificat de naixement expedit pel registre civil corresponent i fotocòpia del document nacional d'identitat, degudament compulsat.
  
- Original o fotocòpia compulsada del títol acadèmic exigible segons la convocatòria corresponent.
  
- Declaració de no haver estat separat, mitjançant expedient disciplinari, de qualsevol administració o ocupació pública i de no trobar-se inhabilitat penalment per a l'exercici de funcions públiques.
  
- Fotocòpia compulsada dels permisos de conduir A-2 i B-2, o, si s'escau, A del Reial Decret 772/1997, de 30 de maig, pel qual s'aprova el Reglament General de Conductors, i B que habilite per a conduir els vehicles a què fa referència l'article 7.3 de l'anterior Reial Decret 772/1997.
  
Els aspirants que tinguen la condició de funcionaris de carrera quedaran exempts de justificar documentalment les condicions generals que ja hagen estat acreditades per a obtenir el seu anterior nomenament. En qualsevol cas, hauran de presentar l'original o una fotocòpia compulsada del nomenament com a funcionaris de carrera o títol acadèmic exigit.
  
Els qui dins del termini assenyalat, i llevat de cas de força major, no presenten la documentació, no podran ser nomenats funcionaris, i s'invalidarà l'actuació de l'interessat i la nul·litat subsegüent de les actuacions del tribunal respecte a aquest, sense perjudici de la responsabilitat en què haja pogut incórrer per falsedat en la instància.
  
En el supòsit que l'aspirant siga exclòs perquè no ha presentat la documentació, o per falsedat d'aquesta, el tribunal podrà proposar la inclusió en la llista d'admesos del mateix nombre que el d'exclosos per les causes anteriors, sempre que hagen superat les proves selectives i pel mateix ordre que el que resulte d'aquelles.
  
Dotze. Nomenament
  
12.1 Torn lliure
  
Superat el curs teoricopràctic, l'IVASP formularà una proposta de nomenament a l'Alcaldia. Els aspirants que no superen el curs teoricopràctic podran incorporar-se al curs immediatament posterior. No obstant això, cessaran com a funcionaris en pràctiques, i podran ser nomenats de nou quan s'incorporen al curs següent. Si no superen aquest segon, perdran definitivament el seu dret de reserva de plaça.
  
Els aspirants que superen el curs teoricopràctic, amb la presentació prèvia de la documentació exigida, seran nomenats funcionaris de carrera i hauran de prendre possessió del càrrec en el termini de 30 dies, que comptaran a partir de l'endemà d'aquell en què els siga notificat el nomenament.
  
12.2 Torn de mobilitat
  
Presentada la documentació exigida i efectuat el nomenament com a agent del cos de Policia Local de l'Ajuntament de Quart de Poblet, hauran de prendre possessió de la plaça en el termini d'un mes a partir de l'endemà del nomenament. El cessament en la corporació de la qual prové, haurà de fer-se dins dels tres dies hàbils següents a la data del nomenament.
  
El còmput del termini per al cessament s'iniciarà quan finalitzen els permisos o llicències que, si és el cas, hagen estat concedits als interessats. L'agent de la policia local que haja cursat la sol·licitud per al concurs de mobilitat, estarà obligat a comunicar per escrit aquests permisos o llicències a l'ajuntament convocant, i aquest podrà acordar-ne la suspensió. L'ajuntament de procedència del funcionari podrà prorrogar el cessament en aquest per necessitats del servei, per un període de temps no superior a 20 dies hàbils, comunicant aquesta pròrroga a l'ajuntament convocant.
  
Tretze. Incidències
  
El tribunal queda autoritzat a resoldre els dubtes que s'hi presenten, interpretar les bases d'aquesta convocatòria i prendre els acords necessaris per al bon funcionament del procés selectiu. En allò no previst en les presents bases, serà d'aplicació el Reial Decret Legislatiu 781/1986, de 18 d'abril; Llei 7/1985, de 2 d'abril; Decret 33/99, de 2 de juny; Llei 6/1999, de 19 d'abril, de Policies Locals i de Coordinació de Policies Locals de la Comunitat Valenciana, i normes de desplegament.
  
Catorze. Recursos
  
Contra les bases i els actes administratius definitius que se'n deriven, els interessats podran interposar els recursos oportuns en els casos i en la forma establida en la Llei 30/1992, de Règim Jurídic de les Administracions Públiques i del Procediment Administratiu Comú.
  
Quinze. Publicació
  
Aquestes bases es publicaran en el Butlletí Oficial de la Província i en el Diari Oficial de la Generalitat Valenciana i l'anunci de la convocatòria, en extracte, en el Boletín Oficial del Estado.
  
ANNEX I
  
Reconeixement mèdic
  
A. Torn lliure. Quadre d'exclusions mèdiques
  
El contingut de la prova de reconeixement mèdic, d'acord amb el que estableix l'Ordre de 22 de desembre de 1997, és el següent:
  
Torn lliure. Quadre d'exclusions mèdiques.
  
1. Obesitat o primesa superior al 25% del pes ideal, calculat segons la fórmula PI= 0,75 (talla en cm 150) + 50; en aquells aspirants amb complexió atlètica s'acceptarà un 40% d'excés de la solució que resulte d'aplicar la fórmula anterior.
  
2. Ull i visió
  
2.1 Agudesa visual sense correcció inferior als dos terços de la visió normal en el dos ulls.
  
2.2 Despreniment de retina.
  
2.3 Estrabisme.
  
2.4 Hemianòpsies.
  
2.5 Discromatòpsies.
  
2.6 Qualsevol altre procés patològic que, segons el parer del tribunal mèdic, dificulte de manera important l'agudesa visual.
  
3. Oïda i audició
  
3.1 Agudesa auditiva que supose una pèrdua entre 1.000 i 3.000 hertz a 35 decibels o de 4.000 hertz a 45 decibels.
  
4. Aparell locomotor.
  
Alteracions de l'aparell locomotor que limiten o dificulten el desenvolupament del treball, o que puguen agreujar-se, segons el parer del tribunal mèdic, amb l'exercici del lloc de treball (patologia òssia d'extremitats, retraccions o limitacions funcionals de causa muscular o particular, defecte de la columna vertebral i altres processos ossis, musculars i articulars).
  
5. Aparell digestiu
  
Qualsevol procés digestiu que, segons el parer del tribunal mèdic, dificulte l'exercici del lloc de treball.
  
6. Aparell cardiovascular
  
Hipertensió arterial de qualsevol causa. Les xifres no ultrapassaran, en repòs, els 160 mm/Hg en pressió sistòlica i els 90 mm/Hg en pressió diastòlica; varius o insuficiència venosa perifèrica, així com qualsevol altra patologia o lesió vascular que, segons el parer del tribunal mèdic, puga limitar l'exercici del lloc de treball.
  
Segons el parer del tribunal, la prova podrà repetir-se quan les circumstàncies així ho aconsellen.
  
7. Aparell respiratori
  
L'asma bronquial, la broncopatia obstructiva, el pneumotòrax espontani (en més d'una ocasió), la tuberculosi pulmonar activa i altres processos de l'aparell respiratori que dificulten el desenvolupament del treball.
  
8. Sistema nerviós.
  
Epilèpsia, depressió, psicosi, tremolors per qualsevol causa, alcoholisme, toxicomanies i altres processos patològics que dificulten el desenvolupament de la funció.
  
9. Pell i fàneres.
  
Cicatrius que produïsquen limitació funcional i altres processos que dificulten o limiten el desenvolupament de la funció.
  
10. Altres processos patològics.
  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, segons el parer del tribunal, limite o incapacite per al desenvolupament del treball.
  
A. Torn de mobilitat. Quadre d'exclusions mèdiques.
  
1. Obesitat i primesa manifesta que dificulten o incapaciten per a l'exercici del lloc de treball.
  
2. Ull i visió.
  
2.1 Agudesa visual amb o sense correcció inferior als dos terços de la visió normal en el dos ulls.
  
2.2 Hemianòpsia completa i absoluta.
  
3. Oïda i audició.
  
Agudesa auditiva que supose pèrdua entre 1000 i 3000 hertz a 45 decibels o 6000 hertz a 45 decibels.
  
4. Aparell locomotor.
  
Qualsevol patologia òssia d'extremitats que produïsquen retraccions o limitacions funcionals de causa muscular o articular.
  
5. Aparell cardiovascular.
  
Hipertensió arterial mal controlada. Les xifres no ultrapassaran, en repòs i repetides, els 170 mm/Hg en pressió sistòlica i els 95 mm/Hg en pressió diastòlica; segons el parer del tribunal mèdic, la prova podrà repetir-se quan les circumstàncies així ho aconsellen.
  
Varius ulceroses. Tromboflebitis. Insuficiència cardíaca severa. Hipertròfia ventricular esquerra descompensada. Infart de repetició.
  
6. Aparell respiratori.
  
La bronquiopatia crònica obstructiva. El pneumotòrax espontani (en més d'una ocasió).
  
7. Sistema nerviós.
  
Epilèpsia, alcoholisme i toxicomanies.
  
8. Pell i fàneres.
  
Cicatrius que produïsquen limitacions funcionals.
  
9. Altres processos patològics.
  
Malalties immunològiques sistemàtiques.
  
Intoxicacions cròniques. Hemopaties greus.
  
ANNEX II
  
Proves psicotècniques
  
El contingut de les psicotècniques, d'acord amb el que estableix l'Ordre de 5 de desembre de 1994, és la següent:
  
Barem d'aplicació per al reconeixement psicotècnic
  
Descripció dels factors que es valoraran en el procés de selecció
  
I Aptituds mentals.
  
Raonament verbal: com el seu nom indica, constitueix una mesura de l'aptitud per a comprendre conceptes, expressats a través de la paraula. Aprecia més la capacitat d'abstraure, de generalitzar i pensar de manera constructiva. Constitueix un valuós índex del nivell ocupacional a què un subjecte pot aspirar, per tal com en moltes funcions hi ha relació positiva entre el nivell de responsabilitat que té assignat i el grau de profunditat amb què han de ser compreses les idees expressades verbalment.
  
Raonament abstracte: intenta apreciar l'agilitat mental amb formes no verbals, per tal com l'habilitat per a raonar amb paraules no és idèntica a l'habilitat per a raonar amb figures, el test raonament abstracte no substitueix adequadament el raonament verbal, però pot servir com a element de confrontació.
  
Rapidesa i precisió perceptiva: és una anàlisi ràpida de situacions complexes, ideada per a mesurar la rapidesa de respostes en tasques de tipus perceptiu.
  
Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o la capacitat per a concentrar-se en faenes la principal característica de les quals és la rapidesa perceptiva, juntament amb l'atenció continuada.
  
Agilitat mental: capacitat per a comprendre situacions, les relacions que s'hi estableixen, poder captar les estructures d'aquestes relacions i tindre un mètode sistemàtic de raonament.
  
Memòria visual: capacitat per a recordar situacions per mitjà del sentit de la vista.
  
II. Personalitat.
  
Sentit de la disciplina i de l'autoritat: conformitat amb les normes i les demandes dels superiors. Persona que acostuma a ser sòbria i digna de confiança, així com dominada pel sentit del deure; perseverant, responsable i organitzada.
  
Sentit de la iniciativa: persona no inhibida, disposada a intentar coses noves, pot suportar sense fatiga les vicissituds del tracte amb la gent i les situacions emocials colpidores.
  
Seguretat en si mateix. Fermesa personal.
  
Capacitat pràctica i realista: La confiança en si mateix i la capacitat per a tractar amb coses és madura i poc ansiosa; és flexible i segura:
  
Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperatives amb els companys. Persona adaptable, animosa, interessada pels altres. Bona col·laboradora amb el treball de grup.
  
Autocontrol dels impulsos i emocions: persona amb molt de control de les emocions i de la conducta en general. Atenta i oberta al fet social. Evidencia allò que comunament es coneix com a respecte a si mateix, té en compte la reputació social.
  
Serenitat: persona assossegada, relaxada i tranquil·la.
  
Capacitat empàtica i domini de la relació interpersonal: persona socialment desimbolta, no inhibida, amb una bona capacitat per a aconseguir i mantenir contactes personals.
  
Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa allò que socialment és correcte, seguint estrictament les normes; fent allò que és acceptat i idoni.
  
Capacitat d'automotivació: capacitat de sentir-se satisfet quant al seu treball. Grau en què una persona es preocupa per la seua activitat i s'hi dedica.
  
III. Característiques del test d'aptitud. Puntuacions decils.
  
Torn lliure:
  
- Raonament verbal 4
  
- Raonament abstracte 3,5
  
- Rapidesa i precisió perceptiva 4
  
- Atenció i resistència a la fatiga 4
  
- Agilitat mental 3,5
  
- Memòria visual 4
  
Torn mobilitat:
  
- Raonament verbal 3,5
  
- Raonament abstracte 3
  
- Rapidesa i precisió perceptiva 3,5
  
- Atenció i resistència a la fatiga 3,5
  
- Agilitat mental 3
  
- Memòria visual 3,5
  
IV. Característiques de la valoració d'actitud.
  
Per a l'avaluació de les proves d'actitud són factors preferents que cal tindre en compte d'acord amb l'ordre d'importància que a continuació s'expressa, els següents:
  
1. Autocontrol.
  
2. Serenitat.
  
3. Capacitat empàtica i domini de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualssevol altres d'anàloga significació als anteriorment referenciats.
  
A més a més, caldrà fer una anàlisi global de l'estructura de la personalitat, i en el cas que no s'ajuste al perfil establit, si el tècnic i el tribunal ho consideren oportú, abans d'eliminar l'opositor, caldrà contrastar-ne les proves per mitjà d'entrevista.
  
La qualificació dels exercicis psicotècnics serà d'apte o no apte. L'aspirant haurà de superar com a mínim, en el cas dels factors d'aptitud, quatre dels sis factors valorats. Caldrà superar en tots els casos el factor d'agilitat mental.
  
ANNEX III
  
Proves físiques
  
El contingut de les proves físiques, només per al torn lliure, d'acord amb el que estableix l'Ordre de 5 de desembre de 1994, és el següent:
  
- De caràcter obligatori i eliminatori.
  
Consistirà a superar les proves d'aptitud física que pose de manifest la capacitat per a l'exercici del lloc de treball, el contingut de les quals i marques mínimes seran, al menys, les següents:
  
1. Enfilada de corda amb presa de peus: hòmens, 4 metres; dones, 3 metres.
  
2. Salt de longitud amb carrera: hòmens, 4 metres; dones, 3,80 metres.
  
3. Salt d'altura: hòmens, 1,10 metres; dones 1 metre.
  
4. Carrera de velocitat en 60 metres: hòmens, 10 segons; dones 12 segons.
  
5. Carrera de resistència en 1.000 metres: hòmens, 4 minuts; dones, 4 minuts i 10 segons.
  
La qualificació d'aquest exercici serà d'apte o no apte. Caldrà superar, com a mínim, quatre de les proves per a ser qualificat com a apte.
  
ANNEX IV
  
Temari
  
Grup primer. Dret constitucional i administratiu.
  
Tema 1. Organització política de l'estat espanyol. Classe i forma d'estat. Organització territorial de l'estat. Relacions entre el Govern i les Corts Generals.
  
Tema 2. La Corona: funcions constitucionals del rei. Successió i regència. El refrendament.
  
Tema 3. La Constitució espanyola de 1978. Estructura, contingut i principis bàsics. Reforma de la Constitució.
  
Tema 4. Drets i deures fonamentals de la persona en la Constitució: defensa i garantia d'aquests. El Tribunal Constitucional i el Defensor del Poble. La suspensió dels drets i llibertats.
  
Tema 5. Les Corts Generals: les cambres. Composició, atribucions i funcionament. La funció legislativa.
  
Tema 6. El poder judicial. Estructura, organització i funcionament dels tribunals en el sistema espanyol.
  
Tema 7. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 8. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.
  
Grup segon. Règim local i policia.
  
Tema 9. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 10. Òrgans col·legiats de govern. L'ajuntament en ple. La comissió de govern. Òrgans consultius i participatius: les comissions informatives. Les juntes de districte.
  
Tema 11. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures de les policies locals. Adquisició i pèrdua de la condició de funcionari.
  
Tema 12. Responsabilitat dels funcionaris. Reglament de règim disciplinari. Incoació d'expedients.
  
Tema 13. El procediment administratiu. Estudi de la legislació general vigent en la matèria. Fases del procediment. Notificacions i audiències dels interessats.
  
Tema 14. La revisió administrativa de l'acte administratiu. Procediments i límits de la revisió. Recursos: reposició, alçada i revisió. El recurs contenciós administratiu.
  
Tema 15. Obligacions i competències dels ajuntaments. Les ordenances municipals. Els bans d'alcaldia.
  
Tema 16. Les ordenances municipals: concepte i classes. Infraccions. Potestat sancionaria. Principals infraccions a bans i ordenances. Procediment sancionador.
  
Tema 17. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.
  
Tema 18. La policia local: conceptes previs. Missions i objectius. Estructura orgànica i funcional.
  
Tema 19. El binomi policia local-ciutadà: conceptes previs, relació, finalitat. Suports ètics. Normes d'actuació.
  
Tema 20. Ordenament legislatiu de la policia local. Principis bàsics d'actuació. Disposicions comunes estatutàries. Règim disciplinari.
  
Tema 21. La Llei de Coordinació de Policia Local de la Comunitat Valenciana. Disposicions generals. L'estructura i organització. De la selecció, promoció i mobilitat. Dels drets i deures. L'Institut Valencià de Seguretat Pública.
  
Tema 22. L'Institut Valencià de Seguretat Pública. Regulació legal. Fins i funcions. Els cursos de formació, bàsics o selectius, de capacitació, d'integració d'auxiliars de policia local. El registre de policies locals.
  
Grup tercer. Dret penal i policia administrativa.
  
Tema 23. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 24. L'homicidi i les seues formes. L'avortament. Lesions. Lesions al fetus. Delictes contra la llibertat: detencions il·legals i segrests; amenaces, coaccions. Les tortures i altres delictes contra la integritat moral.
  
Tema 25. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. L'omissió del deure d'auxili. Delictes contra la intimitat, el dret a la pròpia imatge i la inviolabilitat del domicili.
  
Tema 26. Delictes contra el patrimoni i l'ordre socioeconòmic: furts, robatoris, extorsió, robatori i furt de vehicles.
  
Tema 27. Disposicions comunes a faltes. Classes de faltes. Faltes contra les persones. Faltes contra l'ordre públic.
  
Tema 28. Delictes contra l'administració pública: prevaricació i altres comportaments injusts; abandó de destinació i l'omissió del deure de perseguir delictes; desobediència i denegació d'auxili; infidelitat en la custòdia de documents i de violació de secrets. Suborn, tràfic d'influències, malversació, fraus i exaccions legals, negociacions i activitats prohibides als funcionaris públics.
  
Tema 29. Llei orgànica reguladora del procediment d'habeas corpus . De la denúncia i la querella. De l'exercici del dret de defensa. De l'assistència d'advocat. Del tractament de presos i detinguts.
  
Tema 30. De l'entrada i escorcoll en lloc tancat. De la comprovació del delicte i aclariment del delinqüent.
  
Grup quart. Policia de trànsit i circulació.
  
Tema 31. Normativa general sobre trànsit, circulació de vehicles de motor i seguretat viària. Àmbit d'aplicació. Competències municipals. Les ordenances municipals sobre trànsit.
  
Tema 32. Reial Decret 13/92, de 17 de gener, pel qual s'aprova el Reglament General de Circulació. Àmbit d'aplicació. Normes generals de comportament en la circulació. Càrrega de vehicles i transport de persones i mercaderies. Normes generals dels conductors. Normes sobre begudes alcohòliques, estupefaents i substàncies psicotròpiques.
  
Tema 33. Circulació urbana: òrgans competents. Vigilància i regulació de la circulació. Ordenació del trànsit. Permisos i llicències de conduir.
  
Tema 34. El transport: servei públic de viatgers i servei públic de mercaderies o mixts. El servei privat. Mercaderies perilloses. Condicions tècniques del vehicle de transport i altres requisits principals. El transport escolar.
  
Tema 35. Els accidents de trànsit: concepte i consideracions prèvies. Les causes. Classes i fases.
  
Tema 36. Nou reglament general de vehicles (BOE núm. 22, de 26 de gener de 1999).
  
Grup cinqué. Psicosociologia.
  
Tema 37. El comandament. Concepte. Qualitats. Trets (integritat, competència, energia, autoritat, confiança en si mateix, iniciativa, decisió...). Regles bàsiques per a exercir el comandament. Activitats més característiques del comandament. Relació comandament-subordinat.
  
Tema 38. Característiques del comandament. Funcions del comandament (planificar, executar, organitzar, coordinar...) Estils de manar. Aspectes que distingeixen un bon cap. Metodologia del comandament. Tècniques de direcció. El factor temps. Selecció de faenes. Utilització de mitjans. Horaris i programes. Relació comandament-subordinat. Les reunions.
  
Tema 39. Presa de decisions. El procés de decisió. Reixa de direcció. Poder i autoritat. Tècniques per a controlar situacions difícils. Responsabilitat del comandament. Com a representant del comandament director. Com a instructor. Com a tècnic. Com a administrador. Deures per raó del càrrec amb els subordinats. Deures amb l'organització.
  
Tema 40. El medi ambient. La normativa estatal i autonòmica per a la protecció del medi ambient.
  
Tema 41. Història i cultura local de Quart de Poblet.
  
Tema 42. Nomenclàtor de carrers i terme municipal de Quart de Poblet.
  
ANNEX V
  
Barem de mèrits
  
Torn de mobilitat
  
1. Titulació acadèmica
  
Fins a un màxim de 15 punts
  
Es valoraran les titulacions acadèmiques acreditades pels concursants que siguen superiors a les que se'ls va exigir per accedir a l'escala i categoria a la qual pertanga, conforme a l'escala següent:
  
- Doctor 10 punts
  
- Llicenciat o equivalent 8 punts
  
- Diplomat universitari o equivalent 7 punts
  
- Diplomat en Criminologia 7 punts
  
- Batxillerat, Formació Professional de 2n grau 5 punts
  
- Superació de les proves d'accés a la universitat 5 punts
  
per a majors de 25 anys.
  
No es valoraran com a mèrit aquelles titulacions que figuren com a requisit per a la provisió del lloc de treball, ni aquelles que siguen imprescindibles per a aconseguir altres de nivell superior. En la puntuació d'accés a la universitat només se'n computarà una.
  
La possessió del títol de Batxillerat o Formació Professional de segon grau exclourà la valoració de les proves d'accés a la universitat per a majors de 25 anys.
  
2. Grau personal.
  
S'adjudicarà un màxim de 3 punts per posseir un determinat grau personal consolidat dins de la carrera administrativa de la forma següent:
  
a) Per posseir un grau personal superior al nivell del lloc sol·licitat 3 punt.
  
b) Per posseir un grau personal igual al nivell del lloc sol·licitat: 2 punts.
  
c) Per posseir un grau personal inferior al nivell del lloc sol·licitat: 1 punt.
  
3. Antiguitat.
  
Fins a un màxim de 20 punts:
  
- Per cada any complet d'antiguitat en la mateixa escala i categoria de la policia local: 1,5 punts.
  
- Per cada any complet d'antiguitat en la categoria inferior de la Policia Local: 1,25 punts.
  
- Per cada any complet d'antiguitat prestat en altres forces i cossos de seguretat: 0,50 punt per any complet, fins a un màxim de 10 punts.
  
- Per cada any complet d'antiguitat prestat en qualsevol administració pública: 0,25 punts per any complet, fins a un màxim de 10 punts.
  
Per premis, distincions, felicitacions o mencions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,25 punts per cadascun.
  
4. Altres mèrits
  
Fins a un màxim de 15 punts.
  
Coneixement del valencià acreditat amb certificat oficial de la Junta Qualificadora de Coneixements de Valencià.
  
- Coneixements orals 0,75 punts.
  
- Certificat de grau elemental 1,25 punts.
  
- Certificat de grau mitjà 2,50 punts.
  
- Certificat de grau superior 3,00 punts.
  
Coneixement d'un o més idiomes acreditats documentalment, per mitjà d'un certificat expedit per facultat o escola oficial reconeguda: 3 punts per cada un. La superació dels distints cursos complets que conformen els estudis oficials de les distintes facultats o escoles oficials es valoraran amb 0,60 punts per curs complet.
  
5. Cursos organitzats per l'IVASP o organismes anàlegs.
  
Fins a un màxim de 30 punts.
  
Per la realització de cursos organitzats per l'IVASP o homologats per aquest, caldrà ajustar-se al barem següent:
  
Diploma Certificat Certif. aprof.
  
Nombre d'hores d'assistència d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos que tinguen una duració inferior a la mínima abans esmentada, la puntuació d'aquests vindrà determinada per la suma del còmput d'hores i/o d'assistències a aquests. En el cas d'haver impartit hores com a professor en els cursos, es puntuaran amb el barem corresponent al certificat d'aprofitament, i sense superar per aquest concepte el màxim de 10 punts.
  
Els cursos organitzats i impartits per l'IVASP, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASP (10 d'abril de 1995), així com els realitzats pel ministeri de l'Interior, o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes, ambdues reconegudes per l'IVASP, es valoraran en tot cas amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no seran puntuats.
  
Els cursos de dispensa en un grau del requisit de titulació es puntuaran, si s'escau, com a cursos amb diploma d'assistència. No seran puntuables si ja es van tindre en compte als efectes de la titulació acadèmica per a promoció interna.
  
6. Premis, distincions i condecoracions.
  
Fins a un màxim de 10 punts.
  
- Per estar en possessió de la Placa Col·lectiva al Mèrit Policial de la Generalitat Valenciana, 1 punt.
  
- Per estar en possessió de la Placa Individual al Mèrit Policial de la Generalitat Valenciana, 3 punts.
  
- Per estar en possessió de la Medalla al Mèrit Policial de la Generalitat Valenciana, 2 punts.
  
- Per ser objecte de felicitació o menció individual pel director general de la conselleria competent en matèria de policia local, 1 punt per cadascuna.
  
- Per ser objecte de felicitació o menció col·lectiva del director general de la conselleria competent en matèria de policia local, 0,25 punts per cadascuna.
  
- Per condecoracions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,50 punts per cadascuna. Si la condecoració és concedida a títol col·lectiu serà de 0,25 punts cadascuna.
  
7. Altres mèrits.
  
Fins a un màxim de 4 punts.
  
Es valoraran els coneixements en administració i gestió de recursos humans i informàtica, títols de Socorrista Aquàtic, Primers Auxilis, Curs de Submarinisme, Arts Marcials, Defensa Personal, felicitacions, així com els cursos inclosos en el Pla de Formació Contínua i altres acreditats degudament i no valorats en els apartats anteriors, tots aquests lliurement apreciats pel tribunal qualificador fins a un màxim de 0,25 punts per mèrit acreditat.
  
La intervenció com a ponent en conferències i seminaris relacionats amb l'activitat policial i reconeguts per l'IVASP es valoraran fins a un màxim de 0,50 punts.
  
Les publicacions relacionades amb l'activitat policial es valoraran fins a un màxim de 0,75 punts per cadascuna.
  
8. Prova i entrevista personal que tindrà caràcter eliminatori.
  
Es realitzarà davant el tribunal qualificador valorant-se fins a un màxim de 10 punts amb el contingut i puntuació que s'assenyala:
  
Coneixements del terme municipal, nomenclàtor de carrers, serveis, institucions, organització i administració municipal i altres de particular interés per a la població local de l'Ajuntament convocant. S'acreditaran per mitjà de la superació d'una prova objectiva que consistirà en un màxim de 50 i un mínim de 25 preguntes amb respostes alternatives. La valoració d'aquesta prova serà de 6 punts. La qualificació d'aquest exercici serà de 0 a 6 punts, i caldrà obtenir un mínim de 3 punts per a superar-lo.
  
Entrevista personal. Es valorarà i comprovarà l'aptitud, eficàcia, iniciativa i experiència professional del concursant en activitats anteriors, amb un màxim de 4 punts.
  
Únicament seran citats per a realitzar la prova i entrevista, mitjançant la convocatòria corresponent i amb la menció expressa de les puntuacions aconseguides, aquells aspirants la puntuació dels quals, sumats els mèrits amb el màxim possible de l'entrevista, hagen obtingut un mínim de 20 punts.
  
9. Legislació aplicable.
  
De forma supletòria serà d'aplicació el que disposa el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració General de l'Estat i Provisió de Llocs de Treball i Promoció Professional dels Funcionaris Civils de l'Administració General de l'Estat; Decret 33/1999 de 9 de març pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana i Llei 6/1999, de 19 d'abril, de la Generalitat Valenciana.